ઘણા ગધેડાંઓને લાખ ડફણા મારીએ તો પણ એ સખણા નથી રહેતા પણ, પાકિસ્તાન તો થોડા ડફણામાં જ થોડું સખણું થઇ ગયું હોય તેવું લાગે છે. ભારતે, માત્ર દક્ષિણ એશિયામાં જ નહીં પણ સમગ્ર વિશ્ર્‌વમાં પાકિસ્તાન દ્વારા આતંકવાદી સંસ્થાઓ અને ખૂનખાર ત્રાસવાદીઓને અપાતા આશ્રય અને સહાય અંગે જેટલા પાડી શકાય તેટલા બૂમબરાડા પાડ્યા. જેના યુનોની સલામતી બેઠકમાં પણ પડઘા પડવા લાગ્યા. અમેરિકા પણ એ બરાડા સાંભળતું રહેતું, પણ જ્યાં સુધી અફઘાનિસ્તાનમાં તેમના સૈનિકોને મારી નાખવા ત્રાટકતા તાલિબાનોએ અમેરિકાના નાકે દમ લાવી દીધો, ત્યાર પછી, પાકિસ્તાનને’ આતંકવાદીઓ માટેનું સ્વર્ગ ’ જાહેર કર્યું ! અને આખરે તેણે પાકિસ્તાનને કરાતી લશ્કરી આર્થિક સહાય બંધ કરીને તેનું નાક દબાવી દીધું ! આખરે એવા સંજોગો આવી ગયા કે, પાકિસ્તાને ઘૂંટણીયે પડવું પડ્યું અને તેણે ત્રાસવાદી વિરોધી ધારામાં સુધારો કર્યો ! તે મુજબ લશ્કર-એ- તોઇબા, જમાત-ઉદ-દાવા અને હરકત-ઉલ મુજાહીદ્દીન જેવી સંસ્થાઓને ત્રાસવાદી સંસ્થાઓ જાહેર કરી દીધી, પરંતુ સૌથી મહત્ત્વનું પગલું પાકિસ્તાને એ લીધું કે, મુંબઇના ૨૬/૧૧ તરીકે જ ઓળખાતા બૉમ્બ વિસ્ફોટ અને આતંક ફેલાવવાની ક્રૂર ઘટનાના માસ્ટર માઇન્ડ હાફીઝ સઇદને તેણે આતંકવાદી જાહેર કર્યો, એ છે.